# Annaïk/a-bezh

* Al leor-man ’m euz skrivet ’balamour oar ar be
* Evid ar re varo ve skrivet in pace ;
* Hag hen ’m euz skrivet c’hoaz, evel ar re doaniet
* Gant koun d’ho flijadur enn amzer dremenet ;
* Hep kounnar na gwad ru em liou ’m euz skivet c’hoaz,
* Gand daero ha keun stard d’am iaouankiz, siouaz !
* Nag hirvoudi na rann na goulenn nep true :
* Dre ma ioul on gwallet, ha dre ioul vad Doue.
* ’Vel eur fubuen noz, devet he diou-eskel
* Ouz ar golo rousin, a goue er fornigel,
* Re dost am boa gwelet eur steredennig gaer
* ’Kreiz ar bruk, ’n aod Arvor, pa oann me c’hoaz er ger :
* Lagad glâz, bleo melen evel zoul er parko,
* Plac’h vrao oa Annaik ha rouanez ar vro ;
* Dirag ho rouanez ’vel ra ar zujedi,
* Me zo ’n em daoulinet evuruz dirag hi,
* Ann hini ar c’hoanta hag ar muia karet,
* Evit karantezuz , allaz ! na larann ket.
* Klevet em euz penoz a virer da viken
* Demeuz eunn dousik-koant ar c’hoanta c’hoarzaden,
* Eur choarzaden lirzin lec’h ar walen eured,
* Ar garante pa a kuit arog ar gened :
* N’ouzonn pe on chomet henvel ouz Annaik
* Gand he zello kaonvuz ha fezuz eunn tammik ;
* ’Vel ar pesked er mor ’bari ma c’halon eleiz
* Eo chomet ann evor out-hi hag ouz ma Breiz.
* Eur pec’hed marteze bea bet ken euruz
* Ha vo ret d’in ober eur binijen poaniuz :
* N’euz forz, gant ma breudeur kristen ’n ho fedenno
* Ma goulennfout ’vid-on ar c’heun d’am fec’hejo ;
* Ha Doue d’am miro : n’am euz glac’har ebed ;
* Ha ma digorfe c’hoaz ar baradoz kollet,
* Evel ar gwisien gwir evid ho rouanez
* Vijenn c’hoaz daoulinet dirag Annaik kez.
* Pa oann e ker ar Roc’h,
* Iaouank ha leun a loc’h,
* E ker ar Roc’h,
* Anaenn diou verc’h gaer
* Unan ’vel ar roz-aer,
* Diou verc’hik kaer,
* Ann hini iaouanka
* Koantoc’h ’vid ar c’hoanta
* Ar iaouanka
* Naik, eunn heiez flour
* Er c’hoajo, traou ann dour
* Eunn heiez flour.
* Etre ar verc’hed kez,
* Pa c’he ho mamm emez,
* D’ar verc’hed kez.
* Me lenne eul levr brao
* Etre ann eligo
* Eul levrig brao :
* — Danve mab ar Roue
* Hag he goantiz ive,
* Mab kaer ’r Roue
* Muntret er garrek korn,
* Int kousket dorn ha dorn
* Er garrek korn . —
* Hag a oelemp neuze ;
* Annaik marteze,
* Hi na oele ;
* Sonj am euz a savaz,
* Ha d’ann nec’h a bignaz
* Kerkent savaz :
* Ar glujar nij d’ar c’hoat
* Pa ve gwallet ervad,
* A guz er c’hoat,
* Lec’h dont tu ’r chaseer
* Evit mervel e-berr
* Tu’r chaseer.
* Er Roc’h, pa oann iaouank
* C’hoarzenn ha goelenn stank
* Pa oann iaouank.
* Pa sav ann noz tewal
* Oar ar mor o iouc’hal,
* Arog ma strak ar groz
* A gan ann estik noz.
* Diwall da vag ha da rouejo
* Ouz hent awel gwe ann Anko,
* Pesketer koz, rag eo kuzet
* Kuzet stereden Koz-Geodet.
* Me glev, pa sav ann noz
* Pa sav euz tu Bro-Saoz,
* Klemm eul lestr o veui :
* Pedet holl, Breizidi.
* Diwall da vag ha da rouejo....
* Noz dall. Ouz treid ar groaz
* Sell, pa lamm ar mor braz,
* Eur verc’h, eunn elig gwenn
* Gwenn hag he bleo melen.
* Kemer da rouejo ha da vag,
* Pesketer laouen, ha distag :
* Enn oabl splann breman eo savet
* Stereden goant ar C’hoz-Geodet.
* Ran-tan-plan, ran-tan-plan. — Tud vad
* Adalek ar Roc’h bete Prat,
* Euz a beurz ann otrone veur,
* Disul’man pardon Sant-Treveur ;
* C’hoari e pep doare ’vo gret
* Nemet gourenno n’a vo ket,
* Er bla-man n’a vo gourenno,
* Ze lak lac’hadek ’barz ar vro. —
* Evelse ann tabouliner
* ’Embanne e Roc’h d’ar gwener ;
* Hag o vousc’hoarzin er marc’had
* Ar meziad a re sarr-lagad.
* Ar zul warlerc’h heol splann velkent
* Ha tud hag heol eleiz ann hent ;
* Dre ar prajo oar ar c’hlazen
* Merc’hed, potred hag arserien ;
* Ha c’hoari-vaz dre ar prajo,
* M’hen lavar, nemet gourenno ;
* Ha d’ar jabadao gand ar foultr
* Deuent endro evel ar poultr :
* Ken ’oa mezo al lamperien,
* Ar biniou pe he berc’hen.
* Euz a Sant-Treveur daou a daou
* Distroent gand bleunio ar gaou :
* Bleunio han ouz ho zavancher
* Hag eun ho c’halon ar gevier ;
* Berroc’h ’vid ar bleunio, potred,
* ’Bado karante ar merc’hed.
* II
* Potr ar gward goulenne eberr
* Tost d’ann Ti-Poaz digand eur c’houer :
* — Ar maout-se pelec’h fell d’id kas
* Ouz he gernio ru-gwenn-ha-glaz. —
* Evid eunn eured vo ret kaout
* Da bred warc’hoaz eur gaer a vaout. —
* — Da loenik n’a ket d’ann eured,
* Da leur ’r pardon na larann ket. —
* Da leur ’r pardon au marteze
* Ha mar herez dont oeli ze. —
* O tifourka da Sant-Treveur
* Eunn dinel oa endro d’al leur.
* Ha pevar dantad tan ouspen
* ’Pevar du d’ar gourennerien.
* Hou-hou, eme ar c’houer oar ged
* Hou-hou evel ar Chouanted :
* Ha pa digorjont ann dinel
* Oar benn potr ar gward eunn ninsel ;
* Epad ar c’hanno ann den kez
* Uz d’ar gistr oar he goaze rez
* Na klevet a re na gwelet,
* Stoub enn he skouarn ha mouchet.
* Klevet na gwelet na finval,
* Hualet ’vel eunn aneval ;
* Ann de warlerc’h emez pa eaz
* Toull he dor he wreg hen kavaz.
* Difenn gourenno d’ar Vreiziz,
* Difenn d’ar person he iliz.
* Pa oe c’hoarvezet ann dra-man.
* Oann e Treger o studian.
* O studian oann er golach
* ’Vid ober ma belegiach ;
* Eunn den santel vijenn me bet,
* Hag eur plac’hik ’n deuz ma dalc’het.
* Uz d’ar vro ’vel eur vogeden
* Ar goanv didruez a dremen.
* Enn oabl hudur heolik Doue
* Oar Dreger na baro fete ;
* Eul licher wenn oar ann douar,
* Erc’h ha skorn, ha kaon ha glac’har
* Hag ann awel oar Mene-Bre
* Bemnoz a iud ’vel ar frize,
* ’Vel env ann Anko ’pad ann noz
* Ann awel oar ar mene koz.
* Neuze sav euz ann douar pri
* Ann dud varo emez ho zi :
* Peded, tud vad a Vreiz-Izel,
* Eberr pa glevfed ann awel.
* Aboe blavez ar vosen veur,
* Eur goanv ken kaled, kenvreudeur :
* N’eo ken ar c’hlozard ’kreiz ar c’hoat.
* Nag ann aered o c’houibanad ;
* Na glever nemed ar mor braz
* A lamm hag a grosvol, siouaz !
* — Kichen ann aod d’ann hanter-noz
* Petra, gregik, oud o c’hortoz ?
* Ma goaz a dai ouz sked al loar
* Hag he vugale, ’maint pevar ;
* Aboe ann abarde ’m euz doan,
* Oar ar garrek iouc’h ar morvran
* Klemmuz, vel ar c’hlaz enn draouien,
* Klemmuz ar c’houmm oar dro — Loaven. —
* Ann de warlerc’h pevar arched
* Da gad ar Porz-Gwenn oant douget,
* Douget euz ann enezen-erc’h,
* Eur vaouez mantret oar ho lerc’h :
* Pa oa ann anter-noz o son,
* Oant bet beuet ’kreiz ar mor don.
* II
* Eur vro, zo bet laret d’in-me,
* Eur vro zo e tu ar c’hreiz-de,
* Lec’h ann dud a zo evuruz,
* Rag ann amzer vad zo paduz ;
* Ar vro-ze ive ’ribl ann dour,
* Ar mor-ze bepred glaz ha flour,
* Glasoc’h ’vit broz en abaden
* Ha flourroc’h c’hoaz evid seien ;
* Dre ann tonn ’nn ezen ra stadik
* ’Vel d’he ankene eur floc’hik ;
* Ha pa c’houez ann ezen klouar,
* Dreo a ruz ann houl d’ann douar,
* Lec’h er gwe kamed ann delio
* Na gwenvezont, nag ar bleunio ;
* Ar bleunio bepred ’zo kempenn,
* Hag eno ’diskuiz ar gwenen.
* Eul liorz dre oll larfenn me,
* Avalo aour, ha glaz ar gwe :
* E neiz-ze ann evned zo drant,
* Hag ar merc’hed ive zo koant,
* Ken koant, ken koant, otro Doue,
* Ken na gredfenn selled out he.
* D’ho feunteun zantel r’hallfenn mond,
* Lec’h d’ar pardon oll a deuont,
* Ha neuze glevfenn ar barzed
* O kano ho gwerzio brudet,
* Laouen ’vel ar gwenneli nij,
* Ha muioc’h ar mor-drouz na blij :
* Ar baradoz larfenn eno,
* Ma na vije keit euz ma bro.
* — Potr-kar, oar ann tu all d’al lenn
* Ha na welan eur verc’hig wenn ? —
* Eur verc’h o kanna traou-ann-dour,
* Gwenn he ze, ha bleo melen aour.
* — Ha na glevan eur vouez ive
* A lar kanaouen ann Ele ? —
* Mouez ar plac’h iaouank a glevez
* A lar kanaouen-ar Werc’hez ;
* Kollet aman euz a bell bro
* D’he bro ien a lar kenavo,
* Hag a c’houl pe brema mervel
* Pe gwelet eur wech Breiz-Izel. —
* Deuz eta, merc’hik, ’n da vro ien
* E bro ann derv, tost d’ar Porz-Gwenn.
* O tond euz a Sant-Ervoan
* Kent distrei da Vezou-Bran
* O tond euz ar pardon,
* Oa eur paour koz ’vel toso
* Azeet oar he voto
* E korn eur park melchon ;
* Ha gand ar paour hez dall-ze
* Eur plac’h he dorn astenne
* Eur plac’hig unnek bla :
* — Ma n’eo hoc’h ine re ien
* Tud vad rafed aluzen
* D’ar re n’ho deuz netra,
* D’ar re n’ho deuz er bed-man
* Na bara na ti breman
* Na gwele ’pad ann noz.
* Da verc’h ar besketerien
* Lonkaz eur c’houmm e Porz-Gwenn,
* D’ar verc’h ha d’he zad-koz. —
* ’Vel eur c’hloc’h mouez ar plac’hik
* Ar gened oar he chodik
* Ann naon enn he c’halon.
* ’R bla war-lerc’h e Sant-Ervoan
* Ar paour dall oa he-unan
* E korn ar park melchon.
* — Ho merc’h-vihan, ma den hez
* Evit bean leanez
* D’ar skol hoc’h euz kazet. —
* Leanez e ti Doue,
* Ar sentezed, ann ele,
* Hi zo bet kemeret.
* Doue n’a losk da vervel
* Ann evnijo hep skoazel,
* D’he vreur, ra ar c’hristen.
* Perag ann Anko krignet
* Ar bod glaz en euz troc’het,
* Dero zec’h ’n he gichen ? —
* Ha goelan ’re ann den kez.
* Evid ar re iaouank rez
* Euz ’r galon ann daero,
* Ha goela neuze zo mad ;
* Med daero ’r re goz zo gwad
* Oar ar re hen tenno.
* II
* Et eo merc’h ar pesketer
* Iaouank ’vel eunn el ha kaer,
* Et eo d’ar baradoz ;
* Wechigo dai ac’hane
* Kaer ha iaouank ’n eunn huvre
* Da welet he zad-koz.
* Evurusoc’h ar plac’hik,
* Elec’h bean pinvidik,
* Et d’ann env ha bugel,
* Hep keun d’ar bed oar he lerc’h,
* Gwenn hec’h ine evel erc’h,
* Gwenn-kan he diou-eskel.
* Hep mado gand he gened
* Kiriek da var a bec’hed,
* ’Vel freuz n’emaint a vern.
* Ar baourez zo da Doue,
* Ha zeien mar deu he ze
* Digwe gand ann ifern.
* Marteze ’vel al luc’hed
* Ann tan a dize kroget,
* Kroget na mouget han.
* Gwell eo, ’ta pesketer koz,
* Hec’h ine er baradoz,
* He diou-eskel gwen-kan.
* Gwestad, ke gwestad, ma lestrik,
* Gand ar mor oar du Annaïk
* Annaïk.
* Eur vag welann hag he gwern gwenn,
* M’hano glewann ’n eur kanaouen
* Kanaouen.
* Oar he c’hoaze ar verc’hik kez
* Gwalc’hi he zreid ’r ’traon ann trez
* ’Traon ann trez.
* Gweli ve d’hennez boeta pesked
* Eged pesketa ar merc’hed
* Ar merc’hed.
* Tarnijet eo evel eunn el,
* He broz evel eur c’hammigel
* Kammigel.
* Laked evez oar ho homzo :
* Dre ’nn aod don skiltr eo ann ekleo
* Ann ekleo.
* Braovo d’in chom ouz he c’harrek,
* Braoc’h mar deu hi ’n em beteg
* ’N em beteg.
* Gall ra hirvoudi oar he ven,
* Lec’h na vin tapet birviken
* Birviken.
* Laked evez ouz ho homzo :
* Dre ’n aod don skiltr eo ann ekleo
* Ann ekleo.
* Ann Otro Doue r’en deo true
* Deuz eur pec’her paour ; — Otro Doue !
* Euz ann oabl splann ’goueo ar stered
* ’Vel ma c’halon zo bet distaget :
* Rag evid ar wechik diveza
* Am euz gwelet ann hini gaera
* Ann hini gaera barz ar bed-man,
* Na welinn ken ann hini garann ;
* Evel eur men-be ha iennoc’h oe
* Pad’ruille ’nn daero kreiz ma ine.
* Ha na c’houlenned gan-in, tud vad,
* Na c’houlenned pebez kalonad :
* Hi ann holl gened digant Doue
* ’Deuz bet, me nemed ar garante.
* Kaled ann disparti, kenavo !
* Rag ann den milliget a endro
* Al louarn tennet dre skuil he wad,
* Ha me vin heuliet gant ma huanad.
* Kichen ar vered oann o tremen,
* Klemm ar c’hleier o vransall glevenn :
* Bugale, d’am c’herent kez larfed
* Tenna ma skabel euz ann oaled ;
* E toull ho dor eur bod ivin glaz
* Evid ann hini a kuit, siouaz !
* Ha benn eur pennad al licher wenn.
* D’am holl c’henvreudeur rafed zoken,
* Rafed ma c’himiad ’vel d’am c’herent,
* Bugale o c’hoari oar ann hent.
* Pell vinn emez ; pa vinn da distro,
* Bihan ha braz, hag hi vo’maro.
* Pell on breman ha pell da viken ;
* Na te, Janik koant, n’em gweli ken.
* ’Vel ma c’hoar az poa ma c’harante,
* Me da hini em boa marteze.
* Janik oa mad evid-on gwechall :
* Ha pedi rai ’vid-on ’n eur vro all.
* Ma komzann me demeuz Annaïk,
* Ouz-on d’ez-hi na gomzi, Janik :
* Ze ve goul gand eur verc’h digalon
* Eunn dra galet nemed evid-on.
* Milliget ann teodo binimuz
* Ma lousajont gand eur vrud euzuz !
* Na potrik fall na diaoul na oann :
* Eunn elik garenn euz ar bed-man.
* ’Vid karante hi n’en doa, siouaz,
* Pa ’n deuz ma losket oar ann hent braz
* Oar eunn hent hirroc’h ’vid ann douar :
* Rag ouspen bado c’hoaz ma glac’har.
* Tost omp d’ann han-goanv ; hag ann delio
* Gwenvet a distag euz ar bodo,
* Ha gand ann awel vefont berniet :
* Evel ann delio me ’vo gwenvet.
* ’Ti ar re all prim’ deuer da goz,
* Primmoc’h ’vid na goue er goanv ann noz.
* Pa bar ann heol ’digor ar bleunio,
* Ha ma heolik zo kuzet em bro.
* Ha pa divar ar gwe ann awel,
* Ouz ’nn awel ar maner hep skoazel.
* Plijout re d’in sellet o tiskenn
* Ann heol skeduz ekreiz eur goabren,
* ’Kreiz ar goabrenno karget a c’hlao,
* Evel ouz eur palez gwelio brao
* Vefent difram met ’vit ma welfer ;
* ’Dreg ar c’hoummoul a zo eur sklerder.
* Ken larfenn ar baradoz digor
* Pa digor ar c’hoummoulen he dor.
* Bepred garann sellet o tiskenn
* Ann heol skeduz ekreiz ar goabren.
* Ha da huvre, Janig, eunn devez
* Na gredez ket ouz-in-me kovez,
* Hag enn abaden ’nn den iaouank-se
* Dalc’het sonj ont-han ’barz da ine :
* Karantezuz m’eo da blaneden,
* D’ar garante keun na ve biken.
* C’hoarvezout a ra wecho, merc’hed,
* D’ann hini he galon ’n euz gwestlet,
* Evel ar gwenen d’ar laeron mel
* Losket ho flemmik renkont mervel,
* Wecho ac’hane a ve gwasket ;
* Evid iac’hat biken na refed ;
* Ha dre-ze, Janig he c’hoar, pedi
* Evid ar paourik ken na weli.
* Ti ma zad na oa ket pell waz
* Euz ann aod don, lec’h garfenn c’hoaz
* Klevet o c’hourdrouz ar mor braz.
* Ha kichen ann aod ar c’hoajo,
* Ed du ha melchon er parko,
* Oar kleun ar parko avalo.
* Du-hont er geridour huel
* D’abarde eur c’hloc’hik santel
* ’Vid ann anaon a vransell.
* D’ar sul goude ann ofern bred
* Ann dall oar bazen ar vered
* Gane ar werz neve savet.
* Gand Annaik hag he c’hoar all
* Oar ann dosen sellemp gwechall
* Bugale c’hoari mouchik-dall.
* Ha da c’houlou-de ouz ar ster
* Klevemp o nijal dibreder :
* — Per, Per, digor d’ann alc’houeder.
* Tro ’pad on bet e ti ma zad,
* Ken evuruz oann hag er c’hoad
* Ar voualc’h’ c’houitelle divezad.
* C’hoaz ’m euz klevet ann estik han
* O lenva bemnoz : me na ran
* Nemet lenva ive breman.
* Tommoc’h ma gwad : meuz peuc’h ebed :
* Evel enn eur vro milliget
* On me o leski hep sec’hed.
* E Ger-Vraz zo trouz ann ifern ;
* Aman eo da welet a vern
* Tud nec’het o redek ’vel lern.
* Hag ar plac’hed enn ho zello
* Glaou tan : sant Ervoan r’am miro !
* Kunnoc’h a zell merc’hed ma bro.
* Ar barzed emaint daou pe dri ;
* Evid ar re all n’ouzont hi
* Nemet gevier ha lousoni ;
* Neuze ho sonio gwastader
* Kasinn eur wech d’am barzed ker,
* Milin, Luzel ha Kermarker.
* Gwel ann Oll-Sent a zo arc’hoaz,
* Ar c’hleier ’deu endro : allaz !
* Me gav ar c’hleier ’vel ar c’hlaz.
* Harz’ta, ki mad, ouz al laeron
* Hag ar c’hanfarded difeson
* Nemed oar-n-on-me eur wech all.
* Rag n’on na kanfard na laer fall.
* Oar gab he revr e toull ann or
* Eur penn euzuz, he geol digor,
* Euz treuzo ann or na finve
* Na da harzal na baoueze ;
* Hag hen harze ’vel gand ar broc’h,
* Hag he vouez skiltruz ’vel eur c’hloc’h :
* Heb aoun, me lar dec’h, tudo gez,
* N’ho pize tremenet ’n he rez.
* Ken eunn devez sonjiz gan-in
* Oa ’vit lammout gant ma ilin :
* N’on ket spontegik, me Breizad,
* Mez ann de-se ienaz ma gwad ;
* Gand eur Sant bennak n’ c’houzonn ket
* He skoazel pe ’m euz goulennet,
* Ma El mad deuaz marteze,
* Med eunn itron gaer weliz me.
* Hag al loen, eunn tamm mad a gi,
* Ma pefe gwelet dre ann ti
* Kein al loen-ze ’n em displega
* ’Vel glevaz he froz o ruza ;
* Skoulmet he lost evel eunn aer,
* Hag astennet he gorf pounner :
* Gwechall pa dapenn eul laz mad
* Evelse kerzenn’ tu ma zad ;
* Glac’haret mui ’vid eur bugel
* Goude ober fall hag a oel,
* Oa ledet ouz treid ann itron,
* Ken a strake ma holl galon.
* Ann itron a re d’ar c’hi braz
* Allazik gand he dornik noaz :
* Ma c’hann da gi ’vit m’ fec’hejo
* D’ann ti-man Doue r’am kaso.
* Padok, em’ ez-hi, d’al laeron
* Ha d’ar c’haufardet difeson,
* Nemed d’he-man, harz eur wechall.
* N’euz doare kanfard na laer fall.
* Kelo, Breiziz kez, euz a bell bro
* Euz ar brezel am euz bed kelo
* Ar gwasa brezel hoc’h euz klevet
* Aboe ar Saozon, ’ti ann Turked ;
* Ha war-benn ann emgann divezan
* Kalz na oelont ha dlefont goelan.
* Diskaret ann dud dre ann hent ru,
* ’Vel ra ar meder ’n eur park ed du ;
* Ha tud a c’hleve, troc’het ho gouk,
* Ho stripo ’mez, kousket oar ho chouk ;
* Hag ar chas a vandenn, kant a kant,
* krignat penno hep badiant :
* Pa dremener aboe ’nn emgann vraz
* Evel er vered rer sin ar groaz.
* Toullerien, eur be, gred eur be don,
* Toled eno ann dud digalon ;
* D’ann holl vrezelourien toulled c’hoaz
* Nemed d’ar re ho gweled, siouaz !
* Kollet ho gweled, ar beorien gez,
* Ha ter c’hoarig emaint ’n ho evez.
* II
* Chetu eur zoudard oar he wele
* Eunn dallig evelhen a glemme :
* — Dirag ar maro na spontann ket,
* Lec’h na c’hortoer n’euz spont ebed ;
* Ha n’am bo keun ’bed ouz ma bue,
* Pa n’a zo den en eo keun d’in-me.
* D’ann dud doaniet a deu divalo,
* Divalo d’in-me deu ann Anko,
* Evel oar eul leur ar gourenner
* ’Zo ar c’hrea’ gemer he amzer.
* Gweled ar gistinen re daro,
* Euz ar ween eberr hi goueo
* Hag’ vo dastumet oar ar ieoten,
* Me ’vo moustret gant ’nn dremenerien.
* Na keun kennebeut d’am gweled vad,
* Pa na zistroinn da di ma zad
* Lec’h garenn selled heolik Doue,
* Pa na oa kuzet ma heolik-me.
* Keun ebed. Med eur belek santel
* Hogen c’houlann me arog mervel,
* ’Vid na dremeninn ket ’vel eur c’hi :
* Ha gand Doue inn, pa n’inn gant-hi. —
* Ken enkrezet zoudard a Vro-C’hall
* Ken a freuze kalon ar re all.
* Na deuaz ket eunn tad kovesour,
* Me na larann ket eur verc’hik flour ;
* Kovezour n’euz ket troadik ken skanv ;
* Hag eunn ezen vad oar ann dud klanv,
* Pa deuaz eno ann dimezel
* Hag hi liou erc’h gwenn oar be eunn el
* Pe ’vel ar bleunio enn eur vro ien
* Lec’h ann awel goanv ’c’houez da viken.
* D’he diou c’hoar enn eur skuilla daero
* A lare eunn neubeut a gomzo :
* — O klevet he-man am euz true
* True ha glac’har ’leiz ma ine,
* O klevet he-man o kimiadi,
* Rag euz Bro-C’hall ’m euz sonj, em-ez’hi.
* Daero skuille ’vel eur Vadelen ;
* Ar iaouanka komzaz evelhen :
* Divezad, ma c’hoar, eo haout true,
* Ar glac’har pa ve houet enn ine.
* Eunn de diwiski da iaouankiz
* ’Vel da vroz kaera e neve giz
* D’ann abarde, goude ar gouelio.
* Glaz int bet, ’rog gwenva, ann delio ;
* Pa goueont, euz ar c’hoad ’deu ann holl :
* Ha pa c’hai da iaouankiz da goll,
* D’id ann dud iaouank na kounfont ken.
* Neuze, ma c’harik, ar binijen. —
* Ar verc’h iaouanka gomzaz ’velse,
* Hag he mouezik lenn a garante.
* III
* Petra rez oar ann doen mein glaz,
* Aze, ma c’houlm, ha n’eo ket de c’hoaz ;
* Euz da gerc’hen eul lizer dougez.
* Euz pelec’h ’ta, ma beacherez ?
* Brema-zonn e korn ann oaled pri
* Oa sioul eur gefniden o steui :
* Hirie, me chans, dai eur c’helo fall,
* Ar c’helo-man euz ma c’henvreur dall.
* Ma c’houlmik, kemer da nij huel
* ’Dreuz ann heol, n’eo ket da Vreiz-Izel ;
* D’am c’henvro kas ar son ’m euz savet
* ’Vit-han e Pariz, ar ger vrudet,
* E Pariz, ken pell euz Koad-ann-Noz
* Hag euz ’nn ifern zo d’ar baradoz.
* Ke lec’h ’vel kelien e leaz troet
* A varvann dud, med int frealzet.
* Ha d’ann distro, eunn de mar kerez
* ’Tu ar c’huz-heol niji, goulmik kez.
* Petra zo newez er ger-man ?
* Rag ann oll o redek welann,
* Ann oll enn ho c’haera gwisket :
* Petra zo newez arruet ?
* Tud vad, ha c’hui ed d’eur pardon ;
* Na glewann ar c’hleier o son ;
* Sioul ar c’hleier ’n ilizo,
* Med straka’ ra ar c’hanolo.
* Eur marc’had braz a zo du-hont
* Lec’h a weler ann dud o vond,
* Hag euz a bevar gorn ar bed
* Marc’hadourez a zo kaset ;
* Foar gaera Treger n’euz ket brud
* ’Vel homan, na kement a dud.
* Ouz ribl ar ster ma unan penn
* Ann dremeniri vraz zellenn
* Euz a beb bro hag en peb giz :
* Daoust ha me na welin Breiziz.
* Eunn denig mad c’houlaz ganin :
* — Ar stred-man ha me gemerin ?
* — Na c’houzonn ar stred gemerfed :
* Ann oll stredo am euz kollet,
* ’Boe na c’houzonn hini ma bro. —
* Ann denig mad zo ed endro.
* Tremened hoc’h hent, tudo gez,
* ’Vel ma na vijenn enn ho touez.
* II
* Petra newez enn Breiz-Izel :
* Aboe n’on me bet zo ken pell.
* N’eo ket tri bla ti ar re all,
* Tri bla divroet e Bro-C’hall ;
* Tri c’hant blavez ma ine paour
* Ra pinijen er purgatour,
* Ha pa baouezo ma foanio
* Vo gwall diwad ’vid ann distro,
* Gwall diwad. Re ma amzer me
* ’Vo ed gand ann otro Doue :
* Ann Anho deo gred he damoez,
* Ha peb-unan dastumet rez.
* Er vered oar ma daoulin noaz,
* Pa vinn gwelet ouz troad ar groaz,
* — Eur milliget, — larfont neuze,
* Pe — eunn divroet — marteze ;
* Den n’en deo sonj, na den ebed
* N’laro — ann hini dilezet.
* Gwelet hoc’h euz enn devalijen
* ’Barz ann noz teval eur sklerijen ?
* Al luc’hed didrouz en noz teval
* ’Zo eunn ine kez o klask eunn all.
* Klevet hoc’h euz goude anter-noz,
* Pa n’ ganer nemed er baradoz ;
* Goude anter-noz klewet hoc’h euz,
* Nemed enn ifern pa na ve keuz,
* Evel eunn diskan klevet gwechall
* Eur vouezik truezuz en noz dall ?
* Eur vouez-noz o c’houl true, kristen,
* Zo kloc’h-gelv eunn ine o tremen.
* Evelse eur wech, na larann gaou,
* Huel ann dosen, ar ster e traou,
* Uz d’ar puns oar ma c’hoaze eno
* Me gleviz e traou kar ann Anko :
* Ter dro dre ann draouien, ha goude
* Diskargaz ar c’har ’traou ar mene,
* E traou ar mene pa diskargaz.
* Chetu eunn ninsel oar ar ster-braz.
* Piou en euz kemeret ma dorn-me
* Hag en euz ma zennet ac’hane ?
* Sonet kloc’h-gelv, gret ar lizer-man,
* Oar dorik ma c’hampr ’m euz skrivet han.
* II
* Benn eur berr amzer pa vinn maro,
* Ra vin kaset da vered ma bro.
* Eiz ’deuz sonj euz ma bugalerez
* ’Vo dougerien, hep gwall chacherez :
* Rag n’eo pounner ma c’horf dizec’het
* Nag eul loden gaer ’vid ar prenved,
* Ma chorf dizec’het, ’vel eur foen
* Er c’hrec’h meinek pell euz ann aven.
* Ha ’kreiz ar vered me a garfe
* Kichen ar groaz ve toullet ma be ;
* Ha oar ma c’hroazik hano e-bed
* Na bleunio, eur barr ivin broudfed :
* ’Pad a chomo glaz ann ivin-ze,
* Peded, tudo, evit ma ine.
* Gant n’a pedo oar ma be grage,
* N’euz lenvet hini oar ma bue :
* Hep gout d’in m’ vize ouz-on glac’har,
* Re geuziek vizenn dindan ’nn douar,
* Ben eur berr amzer me a gousko
* Kichen ar groaz e bered ma bro ;
* Uz d’ann iliz goz oar ar c’hloc’h krenn
* A sko peb mare d’ar gristenien ;
* Oar ar c’hloc’h pa goueo ar morzol,
* Boumbel ma c’halon na finvo tol ;
* War-dro anter-noz ma sav ar groz,
* Glevfed iouc’ha war-dro anter-noz :
* — Nemed d’am mamm, malloz oar beb greg !
* Ha oar beb merc’h n’a zo kalouek ! —
* Eur wech d’am dostik d’eur maner
* Oa o tremen eur baleer ;
* Ar baleer oa o tremen
* He diar out-han skourmjont kren,
* O klevet trompillo o son
* Er maner dreg eul liorz don.
* Eur gwel bennag a zo aman,
* Ankouaet ar gleut da brennan,
* Ar gleut dibrennet oar he hed
* Evel d’unan c’hoaz gortoet.
* Ar pirc’hirin da vond eno,
* Ann abarde deut enn hincho :
* Briz-de ha glaz ar wenojen,
* Hag eunn itron enn du a-benn,
* Hag er penn all ann nozvez vad,
* Trompillo lirzin ouz tostat ;
* Klevet ann abaden a reer,
* Dre ’r prenecho den n’a weler.
* Bepred e ann itron arok
* Beteg ann nor lec’h dalc’haz krog ;
* Hag eur c’hloc’hik sonaz neuze
* Evel re evit peb mare :
* Kerkent achu ann ebato,
* Nemed enn env n’a oe golo ;
* Hag ar c’hloc’h naou gweck vorzolaz
* ’Vel evid eur plac’hik, siouaz !
* ’Vel evid eur plac’h o tremen.
* Ann itron enn du n’ welaz ken.
* Med aboe evel diagent
* ’Man ar pirc’hirin oar ann hent.
* Pa oann klanv fall oar me gwele,
* Hep gouzout d’am zud, skrivjont se :
* — Da dad ha ni omp enn iec’hed,
* Bennoz Doue, mabik karet ;
* Netra a neve ’barz ar vro,
* Nemed Annaik zo maro. —
* Pa oa oar ar vass-kaon, he daoulagad sarret,
* ’Veleur gantolik koar ve oar-n-ez hi c’houeet,
* Pa oa oar ar vass-kaon kousket,
* Sarret he daoulagad, kempennet ha lirzin,
* Da vond d’ar baradoz hec’h ine o c’hoarzin,
* Sarret he daoulagad ouz-in,
* Ma vijenn daoulinet dirag he c’horf maro
* Lec’h dour ’m bize karget ar pinsin gant daero
* Ma vijenn daoulinet eno.
* — Pa oe paouezet mik he c’halon da drida,
* ’Vel eur fustl ’barz ann est torret dre nerz dorna,
* Morzol he c’halon da vralla,
* Lar d’in, belek ar Roc’h, savet ann eonen
* D’he muzello digor, hag en lammaz war-benn
* Lar d’in, me rai he finijen,
* Ma hano pe gant keun pe gant fae marteze
* ’N he feden diveza, distaget hec’h ine,
* Ma hano-me gant keun pe fae.
* — Klevet ac’h euz, maouez, ’pad nozvez ar c’hanvo
* Huanadi ar c’horf paour goude ar pedenno,
* Klevet ac’h euz he c’houlenno ;
* ’Vel eur gourgammik tan neuze ann ine kez
* Gwelet ac’h euz o klask dre ann ti he farez,
* ’Vel eur gourgammik tan, maouez.
* — Chomet hec’h unanik ’barz ann arched en raz
* Oll dud ar c’haon pa oant dastumet en hent braz
* Chomet hec’h unanik, siouaz !
* Eur garlantez spern-gwenn en he gwele gant-hi
* Kleuier, ec’h euz koachet dindan pemp troatad pri
* Eur garlantez spern ha lili.
* Ha pa zarrjoud ann nor d’ann abarde, kleuier,
* Oar he be eur verc’h treut, treut, pe eunn elik
* Pa zarrjoud ar vered eberr ?
* — Otro Doue ann env, c’houi hoc’h euz ma c’hrouet,
* Ha me zo er bed-man eur paourik divroet :
* Ra vezo Doue binnijet !
* Ann hincho daou a daou a zo berroc’h aman,
* Ma farezik kollet on ma unan breman
* Enn hent hirroc’h evid unan ;
* Kant bla ’n dize bevet hep gouli ’n he c’halon,
* Ha me war-benn-kant bla ma gouli vo ken don :
* Hi zo et gand Doue hep-on.
* Ha me, ’vel eur c’hi klanv tolet ’kreiz ann aven
* Pe ’vel eur boud dero troc’het oar ann dachen,
* Perag on aman o tremen ?
* II
* Ann heol oa o kuza, hag ann oabl liv ar gwad
* Pe ’vel eur forn tanet gand oll skourro eur c’hoad
* Ann heol oa o kuza diwad :
* Ma kuzfe da vikenn heol ann otro Doue
* Ha ma vize hirie ’nn diveza abarde,
* Ma kuzfe da vikeunn, ha me !
* Ha me euz toull ma dor sonjenn em bro ken pell,
* Pa weliz o tiskenn digor he ziou-eskel,
* Euz toull ma dor weliz huel
* Eunn er dreist ar goabren, klasket he hent gant-han
* O tiskenn d’ann douar seul dostoc’h seul vihan,
* Er pe sparfel pe laouenan ;
* Digor he ziou-eskel evel ar brini-mor,
* Ann env uz d’ann douar oar nij euz toull ma dor
* Dalc’he he ziou-eskel digor ;
* En he benn melen aour daoulagad eur verc’hik
* He zremm oar ann tu klei hag he zell ken koantik,
* En he benn daoulagad Naik :
* Evnig ann anaon na loskaz neb klemvan
* Tad lariz requiem ’vid ann hini geuziann,
* Evnig ann anaon na gan.
* Requiem æternam : hag hen d’ann nec’h dudi.
* — Gortoz, eur beden c’hoaz garfen da deraoui :
* Requiem æternam ’vit-hi.
* Al laouenan oar gresk dreist ar c’hoummoul eberr
* Oar sin glask he hent mad reaz eunn dro, diou pe der,
* Al laouenan deut da voud er.
* Evnig ann anaon bepred ’n eur huelat
* ’Barz ar c’huz-heol eaz kuit dirag ma daoulagad
* Evn ann otro Doue m’oar vad.
* Hag eur c’harm ken klemmuz, pa goueaz ann noz-ze,
* N’ouzonn pe euz ann env pe euz kreiz ma ine,
* Ar c’harm glewann bemnoz aboe.
* Ha c’houi ho po fe n’ouzonn ket
* Enn trao burzuduz c’hoarvezet
* C’hoarvezet kichen ker ar Roc’h :
* Selaoued, mar pedfed muioc’h.
* Pa gresk ar mor d’ann abarde,
* Deu sioul ann aod ’vel eur be ;
* E Koad-al-Louarn ann awel
* Zo tawet ’barz ar gwe huel,
* Nemed ar mordrouz a glever
* Hag ann Angelus ’n iliz ker. —
* Chaseer, petra oud oar ged
* Divezad e korn ar park ed.
* — Gortoz, etre ann atrejo
* Ar c’hadik wenn a ra he zro ;
* Rag emez deu euz ar vengleuz
* Zo dilezet ’boe ann hent kleuz,
* Dindan ann douar zo kavet
* Dre dindan beteg ar vered. —
* Pioun ! Paoun ! — Hen loskaz he zaou denn.
* Redek ’re bepred ar c’had wenn ;
* Hag hi da grapa e-treze
* Eunn den enn du oar he goaze
* Uz d’ar vengleuz oar ar ieot glaz,
* Eunn den marteze en kaon vraz.
* Ken souezuz oa klevet penoz
* E Koad-al-Louarn da serr-noz,
* Pa goueaz serr-noz oar ar c’hoad,
* D’ann denik du komze ar c’had,
* Enn eur iez flour ha goulouet :
* Nemed ann ineo doaniet
* Ann ineo paour ha Doue
* Etre int goufent ar iez-ze.
* Spontet ann holl, na gredent ken.
* Tremen eno na grede den
* Eur wech vije klevet ar c’hlaz
* Hag ann Angelus ’n iliz vraz.
* Ken digwezaz ann otro Maer,
* Ha gant-han arserien ar ger :
* — M’oc’h eur gwaller p’eur spered fall,
* Tec’hed, ma faotr, ’n eur barouz all,
* Eur gwaller pe eur spered klanv,
* Mad ve d’ac’h c’hoari troadik skanv. —
* Laouen ha ma’ oa ar Roc’hiz,
* Na larann ket ar Beuridiz.
* ’Dren bered ar Roc’h, enn hent glaz,
* E parouz Peurit, spouron gwaz :
* Pa sav ann noz, ann den en kaon
* A da welet ann anaon ;
* Breouet, hep laret gir ouz den,
* He zello mantret enn he benn
* Eman bemnoz dre ann hent don.
* Ken deuaz ann otro Person,
* Evit kas ann diaoulo ekuit,
* Deuaz ’nn otro Person Peurit :
* — Enn han Doue, ma oud kristen,
* Ke lec’h all d’ober pinijen ;
* Gand ann ifern ma oud leuret,
* Diwal ’rog ann dour binniget. —
* Ann den enn du dre ann hent don
* Zo et oar du ann anaon ;
* Gant he zaero ’vel diou goueren
* En doa holl glebiet ar ieoten.
* Aboe n’hen gweler ken er vro,
* Nag ine he goantiz varo.
* Me na rann van hag hen vo braz,
* Na rann van hag hen vo bihan,
* Oar ann dol ouz ar bara poaz
* Bihan pe vraz me na rann van.
* Da guz-heol pe da darz-ann-de,
* Ann awel iud adren d’am zi,
* Gant peb amzer, e peb mare,
* Laouen me na vinn gwelet mui.
* Ma klevann komz kichen ma dor.
* Komz pe c’hoarzin pe gizio all,
* Nemet pa ganer me’ digor
* En evor ’m euz kanet gwechall.
* Gwechall barz eur roantelez
* Den joausoc’h n’ho pize kat ;
* Breman eo mud ma c’halon gez
* ’Vel ronsed skuiz d’ho skourjetat.
* Hogen n’on ket c’hoaz tost d’ar ger,
* Ha dent eo ann noz tro-war-dro ;
* Ar ger rai ’vid-on ar c’hleuier
* N’e ket toullet c’hoaz ’barz ma bro.
* Hag ar steredenno kuzet
* Enn oabl ken du hag ann ifern,
* Evel ar golo ve mouget
* Goude bet laret ann ofern.
* Aliez a gan em ine
* Ekleo ann amzer dremenet,
* Hag evel ar c’hlaz’ son goude,
* Siouaz ! ann amzer da donet.
* Wecho fell gan-in eunn huvre
* ’N euz ma heuliet bete Bro-Chall :
* Enn huvre-ze ma kredfenn-me’
* Ha mar padfe beteg ’r bed all !
* Ar vue pe ve hir pe berr,
* Du-hont afenn hep sonj ebed ;
* ’Ved ar pesketer dre eur ster
* Hep gouzout a oar draou bepred.
* Gant ma vo hi ouz ma gortoz
* Ioul ma Doue ra vezo gret !
* Benn vinn gant-hi er baradoz,
* Pell vo ma spered ’m bo kollet.
* Din, din, din.... ann Angelus :
* Mouez ar c’hloc’hik zo klemmuz
* D’ann Angelus.
* Din, din, din.... n’e ked ar c’hloc’h
* M’euz klevet bemnoz e Roc’h
* N’e ken ma c’hloc’h.
* Din, din, din.... enn Breiz-Izel
* ’Nn Angelus hag hen’ vransell
* Em Breiz-Izel ?
* Gwechall oa gwerz ann Ele
* Enn iliz ganemp neuze
* Gwerz ann Ele
* Gwechall, ia, enn amzer goz,
* Pa bedenn me deuz ann noz
* Enn amzer goz.
* Ma c’hoantik m’euz gortoet
* Kichen ann dour binniget
* M’euz gortoet,
* Hag evid eur c’hoarzaden
* Em c’have c’hoaz enn arbenn,
* Eur c’hoarzaden :
* Ke gwestad, oar da zeulio
* ’Vel eunn ine paour m’ielo
* Oar da zeulio.
* Evit-hi De profundis
* An da laret ’n eunn iliz
* De profundis.
* Pejoulz glevinn din, din, din
* Kloc’hig ar vro ’kana d’in
* He zin, din, din.
* Eunn nozvez a viz gwengolo
* Oa tan ha kurun enn envo,
* Eur gwall amzer, ’vel ’m euz gwelet
* Enn aod Penn-Marc’h hag e Geodet,
* Ken grene log ar pesketer
* Ha krene mui he wrek e ger.
* ’Kreiz al luc’hed hag ar c’hurun
* Pa oann me krog em c’henta hun,
* Eunn huvre deut euz Breiz-Izel
* Diouganaz ma bro o vervel.
* Ann Arvor dilezet a-gren
* ’Vel ar fo brein ’ribl ann aven.
* Hostizez Bêar ’treuz he dor
* A c’houlenne gand ar c’hoador
* Gand ar c’hoadour a vond enn ker,
* Glaou en he gar leun a zeier :
* — Ma den mad, o redek ar vro,
* Klevet ac’h euz piou zo maro ?
* Karrikell ann Anko fennoz
* Zo tremenet adren d’ar c’hloz.
* — N’eo ket adren d’ar c’hloz, maouez,
* Na ken-neubeut dre ann hent rez
* Eo kar ann Anko tremenet,
* Dre ann envo na larann ket ;
* Dindan bolz ann envo fennoz
* Oa trouz veur uz da Goad-ann-Noz :
* Ann Anko krignet oar he gar
* Zo et endro oar du Bêar.
* Ha goude Bêar, dre ar vro
* Ann Anko en deuz gret he dro.
* Bransellet kloc’h ann anaon,
* Ha ’kreiz peb iliz ar vaz-kaon,
* Ar golo krog ouz peb aoter,
* Heb belek, kolist na zoner.
* Oar ar bed vo eur gwall diroll,
* Marteze Breiz zo ’vont da goll. —
* Evelse gomze ar c’hoadour
* D’ann hostizez o kerc’hat dour.
* A bevar gorn Arvor neuze
* Oe oar zao ’n eur ober eul le,
* Sonet ar varn ’vit Breiz-Izel,
* Mont d’hec’h obido kent mervel,
* ’Oe oar zao ar re oa Breiziz
* Evit mont da ve ar ger Is :
* Pevar, ha barzet ho fevar,
* Unan euz Leon, den klouar ;
* Ann eil a Dreger, eur paotr sonn ;
* Eunn all a Gerne, tomm ’vel tonn,
* Hag eur paotr gwe euz a Wened :
* Pevar, ar re all Galloued.
* Eunn dra burzuduz a vije
* Da welet ar pevar den-ze,
* D’ho gwelet eno ho fevar,
* D’an n anternoz, e skeud al loar,
* Dirak puns Keris oar ann trez,
* Kichen kerik Douarnenez :
* Ar mor ’vid arched Breiz-Izel,
* ’Vit golo ar stered huel,
* Hag evit belek oa Doue,
* Ha kanerien ar barzed-se.
* Neuze gand eur mordrouz bennak
* Oe damgwelet o tond eur vag ;
* Ha pa stokaz d’ann aod eno,
* Euz ann tre-mor oa, eur C’himro.
* Ha c’hoaz burzuduz kalz muioc’h
* Da glevet o tinsa eur c’hloc’h,
* Eur c’hloc’hig o tinsa ’n eunn tour
* Enn tourio Keris ’kreiz ann dour.
* Ha ’barz ar mor glebiet he zorn
* Ha gret sin ar groaz, paotr ’nn Elorn
* Krogaz ’n eur glemvan er giz koz,
* Mud ar mor ha sioul ann noz :
* — Aboe ann ele milliget
* Euz ann env m’int bet diskaret,
* Doue ’n euz tolet ho zelen
* D’ann douar, ’vid hon c’hanerien
* Hag hon zado koz evelse
* Pa oe dalc’het ho bro out-he,
* Dindan ar gwelio oar ar mor
* Treuz ar mor o tont enn Arvor,
* Ken klemmuz hag ann tonn ganent,
* Ia, hameulent Doue velkent.
* Emgann aliez ho doe bet
* Ha mervel peb gwech m’ vize ret :
* Arog mervel ’iouc’h ar bleizi,
* Evel ann er hon barzed-ni.
* En hon c’hozni ma omp gwasket,
* Estiged Breiz na dawfont ket.
* Euz ann dud vad na vo evor
* Pa vo torret telen Arvor.
* Ha piou ’veulo Doue aman
* Pa vo et Breiz-Izel ac’han ? —
* ’Pad in exitu ar Vreiziz
* A dinse ar c’hloc’h e Keris.
* — Nan, ma breudeur, eme eunn dall,
* N’eo ket Arvor et d’ar bed all ;
* Ha mad ve laret ar gredo
* Hor boe disket gant hon zado.
* Doue da genta, Breiz goude,
* Gant fe, fizianz ha karante ;
* Ken gwir hag ann heol lugernuz,
* Doue ha Breiz a zo paduz ;
* Keitvo oar ann aod eunn dolmen,
* Hag a divoano eunn dervenn,
* Ann dero ’barz ar c’hoajo braz,
* Ar bruk e lannek, hag ar groaz,
* Keit vo eur groaz-hent enn he zao
* Hag huel ar c’hleun er parko,
* Keit draillo ar mor ann awel,
* Biken na varvo Breiz-Izel. —
* Ar re all lavaraz Amen.
* Oar ar Mene-Hom o tremen,
* Eur baleer o klevout se
* Enn brezonek, na reaz van d’he.
* Evid ann derved gwech, siouaz !
* Kloc’hik Keris tinse ar c’hlaz,
* A dinse ar c’hlaz diveza
* ’Vit Breiz oa daro de gouea ;
* Hal al loar guzaz eur pennad,
* Amzer fall savaz eur barad.
* Gand ar c’houmm deue klemm ha trouz
* ’Vel ra eur c’hlanvour oar he blouz.
* Gwasket ho c’halon d’ar re-man,
* Miserere laraz unan,
* Hen laraz eur Miserere
* ’Vid he vroig a dremene :
* — Tud vad, mar plij, eur beden verr
* Barz ann ti plouz hag er maner,
* Peb tu d’ar vro, d’ann abarde
* Lared ter gwech ar C’hirie
* Eur C’hirie ’vid ar beorien
* N’ho deuz na kerent na bro ken.
* Sonjed enn-omp ’n ho pedenno :
* Euz ’r malloz Doue ho pellao ;
* Evit ma n’erruo gan-ec’h
* Bea distolet a beb lec’h,
* Na mont ha dont oar douaro
* Lec’h ’vit beva n’ve ken ho tro ;
* Eur beden d’ar re divroet
* Evid d’ho tro ma n’ vefed ket.
* Ni ’zo ’vel pemb a vugale
* Oar lerc’h ho mamm oa et eunn de
* Oar lerc’h ho mammik d’ar vered,
* Hag int enn ho c’hanv keh mantret,
* ’N em doljont er be oar he lerc’h,
* Goulouet ho c’houec’h ’n park ar c’herc’h.
* D’imp-ni na vo na keun na kaon
* Er bed fall-man zo ’vond d’ann traon
* Oar bellad euz ar baradoz
* Ha oar izelat ’vel ann noz.
* Ra prim hon kemero Doue,
* Re gwallet ha re skuiz ive.
* He Miserere achuet,
* Kirie ter gwech zo laret
* N’eo duzet na korrigo noz
* Weler evel d’ann amzer goz,
* Ar c’horrigo enn abaden
* O koroll endro d’eunn dolmen ;
* Maj n’int korrigo na duzet,
* Ineo paour na larann ket.
* Euz a bleg ar mor savont oll,
* N’eo ket ’vit c’hoari pe gorol
* Deuont ’mez gand ho ninsel wenn
* Enn ho eskern eur grenaden.
* Ha neuze ann anaon kez
* Sioul, sioulik, dre ann trez.
* Endro d’ann dour ar re veuet,
* Evel tud ar c’hanv d’ann arched
* ’Pa ganer in paradissum,
* Deuz ann aod bete Mene-Hom ;
* Ha dirag toull-be ar ger Is
* Oe klemganet de profundis :
* — Ann Arvor zo et da gousket,
* Ac’hane na dihuno ket ;
* Na dihuno ken hon mammik :
* Lallazik, lalla, lallazik ;
* Tewet ho korn-bout er mene,
* Et eo hon mamm oar he gwele.
* Ar re breman ho deo ho zi
* Oar douaro ar Vreizidi
* Gand enor m’ho dalc’hfont bepred,
* Rag ann Arvor zo biniget ;
* M’hen dalc’hfont evel kristenien
* Enn hon bered vefont zoken.
* Pa vi dre ann aod, baleer,
* Ke gwestad, aman a gousker ;
* Gwestad ’vel kichen eur gavel,
* ’Vit na dihuni Breiz-Izel
* A zo bet tolet ’mez he zi
* Ha beuet enn aod ’vel eur c’hi ;
* Gwestad, ha selaou, baleer,
* Ha marteze klevi eberr,
* Pa vo ar morvran tawet mik
* Ekreiz ar mordrouz eur zonik :
* Klemm ann anaon vo honnez
* Selaou son ann anaon kez. —
* Ar pedenno peurlavaret,
* Eunn alarc’h gwenn a zo laret
* Oe gwelet, eunn alarc’h gwen-kan
* A-uz d’ar mor o nijal skan,
* Skanv ha seder ’vel eur goulmik
* Hag hen ken lirzin he vouezik.
* Ha diroget ann oabl abred
* Gand eunn darz kurun hed-ha-hed,
* Evit digemer eunn ine,
* Ine ’nn Arvor ann alarc’h-se :
* Eno c’hoarient sonio kaer
* ’Vel ogro iliz-veur Kemper.
* — Lar d’in-me, pesketer, da biou
* Al lestrig zo o vont d’ann traou.
* — N’eo ket mare ar vordidi ;
* Ar re-ze pemp kenvreur int hi
* Laket ho mamm gant-he ’n he be
* vont da glask bo be ive,
* N’eo ket tre-mor oar ann douar :
* Nep douar n’guzfe ho glac’har ;
* Na stokfont enn douar ebed,
* E puns ar mor don a vo ret.
* Hag int’ vond e-biou, me oar vad,
* O kana ar Magnificat ;
* Ar zon-ze beteg hon rec’hel
* Hag’ vo oar rec’hel Breiz-Izel.
* II
* Ha me ive oar hent ma bro ;
* N’eo ket ’vit lod euz he mado,
* Eur mabik ankouaet gant-hi
* ’Korn ann iliz ai da bedi.
* Goude Pontreo a Plouzall,
* Tremenet Peurit, oa noz dall :
* N’in ket ’vel eul laer ’kreiz ann noz,
* Aman azein oar-ar roz
* Euz al lec’h weliz aliez
* Tour hag iliz ha tiegez,
* Tiegez ar ger ha bered :
* ’Vid ann noz-man n’ho gwelann ket.
* C’houez vad deue euz ann draouien,
* C’houez ar bleunio gand ann dosen,
* Bleunio n’ouzonn ken ho c’hano,
* ’Vel den ma hini barz ma bro.
* Ha kollet ar c’houlz euz ar bla,
* Neve amzer nag han na oa ;
* Na oa na mare nag amzer :
* N’a vorzole ken ar c’hleier,
* ’Vel er vue da virviken
* Ar c’hleier na vorzolent ken.
* Hag en ’man ann de o seval
* Gand ar vrumenn a sav hual,
* Hag en eo ann de ar vrumenn
* A sav duhont euz ann draouien :
* N’en euz ket kanet ar c’higi,
* Na dre ann hincho ar c’hiri ;
* N’a gan na kigi nag evned.
* ’Man ar vrumenn uz d’ar vered.
* Ha neuze me weliz eur verc’h,
* Eur verc’hig en gwenn evel erc’h,
* Digor he divrec’h oar he be ;
* Digor ar vered ’vid-on-me.
* Ha p’am euz tosteet eno,
* Hi blegaz ’ti ar re varo,
* Kempennet evid eureujin ;
* He me stouet oar ma daoulin,
* Rag Annaik zo dimezet
* Hag ann Anko zo he fried.
* Pedet ’m euz ’vid ann anaon ;
* Med na bedin ken evid on :
* Frealzi na ra pedenno
* ’Vit bout karet eur c’horf maro.
* Pa on bet savet alese,
* En ivin eunn draskig gane.
* Ar mezidi oa er parko
* Hag ar c’hiri dre ann hincho.
* Ar belek dol oar ann arched
* Eunn tamm pri ha dour binniget ;
* Ma oll daero ’m euz skuillet me,
* Ha prennet ma c’halon ive
* Tolet ann alc’houe er vered,
* Da diveza p’am euz laret,
* Laret da goantiz ann Anko ;
* — Kenavo, Naik, Kenavo. —
* Mar d’eo eunn huvre kement-man,
* Kalz a zo gwirione enn-han.